সূর্যাস্ত সংলক্ষণ

**সূর্যাস্ত সংলক্ষণ** বা **সূর্যাস্ত সিন্ড্রোম** কোনো ধরণের চিত্তভ্রংশতায় আক্রান্ত ব্যক্তিদের মধ্যে দেখা যায়। এর বৈশিষ্ট্য হল বিকেলের শেষের দিকে এবং সন্ধ্যার প্রথম দিকে বিভ্রান্তি এবং অস্থিরতা। সূর্যাস্তের সাথে ব্যক্তির বিভ্রান্তি বৃদ্ধির সম্পর্ক থাকায় ১৯৮৭ সালে নার্স লোইস কে. ইভান্স *সূর্যাস্ত সংলক্ষণ* শব্দটির প্রবর্তন করেন।

সূর্যাস্ত সংলক্ষণে আক্রান্ত ব্যক্তিদের বিভিন্ন ধরণের আচরণগত সমস্যা দেখা দিতে শুরু করে যা দীর্ঘমেয়াদী প্রতিকূল ফলাফলের সাথে যুক্ত থাকে। আলৎসহাইমারের এবং ডিমেনশিয়ার মধ্যবর্তী পর্যায়ে সূর্যাস্ত সংলক্ষণ আরও ঘন ঘন ঘটে বলে মনে হয় এবং ব্যক্তির ডিমেনশিয়ার অগ্রগতির সাথে সাথে এটি হ্রাস পায় বলে মনে করা হয়। মানুষ সাধারণভাবে বুঝতে পারে যে এই আচরণগত বৈশিষ্ট্যটি অস্বাভাবিক। গবেষণায় দেখা গেছে যে আলৎসহাইমারে আক্রান্ত ২০-৪৫% মানুষের মধ্যে সূর্যাস্ত সংলক্ষণ বিভ্রান্তির কিছু লক্ষণ দেখা যায়। তবে ডায়াগনস্টিক অ্যান্ড স্ট্যাটিস্টিক্যাল ম্যানুয়াল অফ মেন্টাল ডিসঅর্ডারস, পঞ্চম সংস্করণ (ডিএসএম-৫) -এ আনুষ্ঠানিকভাবে সূর্যাস্ত সংলক্ষণ চিহ্নিতকরণের অভাব থাকা সত্ত্বেও বর্তমানে বিস্তৃত পরিসরে এই ব্যাধি রিপোর্ট করা হচ্ছে।

## প্রাসঙ্গিকতা
নিম্নলিখিত বিষয়গুলি সামাজিক, অর্থনৈতিক এবং শারীরবৃত্তীয় প্রতিকূল ফলাফলগুলি সূর্যাস্ত সংলক্ষণ দ্বারা প্রভাবিত ব্যক্তি এবং তাদের তত্ত্বাবধায়কদের সাথে সম্পর্কিত:

* মানসিক চিকিৎসা কেন্দ্রে দীর্ঘ সময়ের জন্য ভর্তি থাকা।
* দীর্ঘ সময় ধরে হাসপাতালে ভর্তি থাকা এবং বারবার হাসপাতালে যাওয়ায় আর্থিক বোঝা বাড়ে।
* আলৎসহাইমার রোগে চেতনাশক্তির তীব্র অবনতি ঘটে।
* জীবনযাত্রার মান হ্রাস।
* এ ব্যাধির লক্ষণ দেখা দিলে তত্ত্বাবধায়কদের উপরে চাপ এবং ক্লান্তি বৃদ্ধি পায়।

## লক্ষণসমূহ
লক্ষণগুলি নিম্নলিখিতগুলোতেই সীমাবদ্ধ নয় তবে এতে অন্তর্ভুক্ত থাকতে পারে:

* প্রাকৃতিক আলো কমতে শুরু করলে এবং ছায়া বৃদ্ধি পেলে বিভ্রান্তি বৃদ্ধি পায়।
* উত্তেজনা এবং মেজাজের পরিবর্তন। ব্যক্তিরা তাদের নিজস্ব বিভ্রান্তির কারণে বেশ হতাশ হতে পারে। শব্দ দ্বারা এর লক্ষণ আরও খারাপ হতে পারে। ব্যক্তিদের চিৎকার করতে এবং তাদের তত্ত্বাবধায়কদের উপর ক্রমশ বিরক্ত হতে দেখা অস্বাভাবিক নয়।
* সূর্য অস্ত যাবার সাথে সাথে মানসিক ও শারীরিক ক্লান্তি বৃদ্ধি পায়। এই ক্লান্তি বিরক্তির কারণ হতে পারে।
* ঘুমানোর চেষ্টা করার সময় একজন ব্যক্তির অস্থিরতা বৃদ্ধি পেতে পারে। অস্থিরতার কারণে তারা প্রায়শই পায়চারি করে যা বিভ্রান্ত অবস্থায় তার জন্য সম্ভাব্য ক্ষতিকারক হতে পারে।
* হ্যালুসিনেশন (চাক্ষুষ এবং/অথবা শ্রবণ) এবং প্যারানয়া উদ্বেগ এবং যত্ন নেয়ায় বাধা সৃষ্টি করতে পারে।

## কারণসমূহ
সূর্যাস্ত সংলক্ষণের কারণসমূহ গবেষণা দ্বারা প্রমাণিত না হলেও কিছু প্রমাণ থেকে জানা যায় যে সার্কাডিয়ান ছন্দের ব্যাঘাত এমন আচরণকে বাড়িয়ে তোলে। মানুষের ক্ষেত্রে সূর্যাস্ত একটি জৈব রাসায়নিক ক্যাসকেড শুরু করে যার ফলে ডোপামিনের মাত্রা হ্রাস পায় এবং শরীর ঘুমের জন্য প্রস্তুত হওয়ার সাথে সাথে মেলাটোনিন উৎপাদন শুরু করে। ডিমেনশিয়ায় আক্রান্ত ব্যক্তিদের ক্ষেত্রে মেলাটোনিন উৎপাদন হ্রাস পেতে পারে; যা অন্যান্য নিউরোট্রান্সমিটার সিস্টেমকে ব্যাহত করতে পারে।

সূর্যাস্ত সংলক্ষণের অন্যান্য কারণ বা প্রবণতার মধ্যে হরমোনের পরিবর্তন, আরইএম ঘুমের ব্যাঘাত, ব্যক্তি এবং/অথবা যত্নশীলদের ক্লান্তি, অনুপযুক্ত ওষুধ ব্যবহার অথবা দীর্ঘস্থায়ী স্নায়বিক রোগ থেকে আচরণগত ব্যাধির ঝুঁকিতে থাকা অন্তর্ভুক্ত হতে পারে। একটি প্রতিষ্ঠানের পরিবেশও এতে ভূমিকা পালন করতে পারে। যেমন- সন্ধ্যায় কোনো প্রতিষ্ঠানে কর্মরত কর্মীর সংখ্যা কম থাকা (যার ফলে সামাজিক মিথস্ক্রিয়ার সুযোগ কম হয়) এবং উত্তেজনার মাত্রা কম থাকাও এ ব্যাধির কারণ হতে পারে।

সূর্যাস্ত সংলক্ষণকে প্রলাপ থেকে আলাদা করা উচিত। সূর্যাস্ত সংলক্ষণ এবং আচরণগত ব্যাঘাতের মধ্যে একটি যোগসূত্র প্রতিষ্ঠিত না হওয়া পর্যন্ত এটিকে প্রলাপ বলে ধরে নেওয়া যেতে পারে। সূর্যাস্ত সংলক্ষণ আক্রান্ত ব্যক্তিরা সার্কাডিয়ান অনিয়ন্ত্রণে ভুগতে পারেন বা তাদের প্রাতিষ্ঠানিক পরিবেশের বিভিন্ন দিক যেমন শিফট পরিবর্তন, শব্দের পরিমান বৃদ্ধি বা কর্মী সংখ্যা হ্রাস (যার ফলে সামাজিক মিথস্ক্রিয়ার সুযোগ কম হয়) ইত্যাদি দ্বারা প্রভাবিত হতে পারেন। প্রলাপ ঘন্টা থেকে দিনব্যাপী স্থায়ী হতে পারে।

### আলৎসহাইমার রোগের সাথে যোগসূত্র
ধারণা করা হয় যে আলৎসহাইমার রোগের সাথে সম্পর্কিত প্লাক এবং জট তৈরির ফলে সুপ্রাকায়াসজম্যাটিক নিউক্লিয়াসের (এসসিএন) মধ্যে একটি ব্যাঘাত ঘটতে পারে। এসসিএন হাইপোথ্যালামাসে অবস্থিত এবং সার্কাডিয়ান ছন্দ বজায় রেখে ঘুমের ধরণ নিয়ন্ত্রণের সাথে জড়িত। এটি বাহ্যিক আলো এবং অন্ধকার সংকেতের সাথে দৃঢ়ভাবে জড়িত। সুপ্রাকায়াসজম্যাটিক নিউক্লিয়াসের মধ্যে একটি ব্যাঘাতের ফলে সূর্যাস্ত সংলক্ষণের সময় দেখা যাওয়া স্থানের সাথে মিলসম্পন্ন স্থানের সৃষ্টি হয়। তবে এই ব্যাঘাত সঠিকভাবে বিশ্লেষণ করার জন্য একটি ময়নাতদন্তের প্রয়োজন থাকায় এ সংক্রান্ত প্রমাণ খুঁজে পাওয়া কঠিন। আলৎসহাইমার রোগে আক্রান্ত ব্যক্তি মারা যাওয়ার সময় তারা সাধারণত সূর্যাস্ত সংলক্ষণের সাথে সম্পর্কিত মস্তিষ্কের ক্ষতির (এবং সম্পর্কিত ডিমেনশিয়া) মাত্রা অতিক্রম করে। তবে এই অনুমানটি মেলাটোনিন হরমোনের কার্যকারিতা দ্বারা সমর্থিত। সার্কাডিয়ান ছন্দ বজায় রাখতে সাহায্য করার জন্য এসসিএন দ্বারা সংকেত পেলে পাইনাল গ্রন্থি মেলাটোনিন তৈরি করে। বয়স্ক প্রাপ্তবয়স্কদের স্বাভাবিক হরমোন উৎপাদন সময়ের সাথে সাথে হ্রাস পাওয়ায় তাদেরকে মেলাটোনিন সম্পূরক দেওয়া যেতে পারে। 

সার্কাডিয়ান ছন্দ নিয়ন্ত্রণে সেরোটোনিনও সম্ভাবত গুরুত্বপূর্ণ ভূমিকা পালন করে। কারণ গবেষণায় দেখা গেছে যে এসসিএনে সেরোটোনার্জিক অ্যাগোনিজম আলো-অন্ধকার চক্রের কিছু অংশে "পর্যায় পরিবর্তন" ঘটায়। সার্কাডিয়ান ছন্দের উপর প্রভাব ছাড়াও সেরোটোনিন আক্রমণাত্মকতা নিয়ন্ত্রণে জড়িত বলেও জানা গিয়েছে। আলৎসহাইমার রোগে সেরোটোনার্জিক সংকেত ঘাটতির কারণে সেরোটোনিনের ঘাটতি সার্কাডিয়ান ছন্দ বা আক্রমণাত্মকতার অবনতির সাথে যুক্ত বলে ধারণা করা হয়।

### ঝুঁকির কারণসমূহ
বয়স্ক ব্যক্তিরা প্রায়শই একাধিক সহ-অসুস্থতা অনুভব করেন যা নিউরোডিজেনারেশনের মাধ্যমে সূর্যাস্ত সংলক্ষণে অবদান রাখতে পারে।

* স্নায়বিক ব্যাধি: আলৎসহাইমার রোগ, পার্কিনসন রোগ, হান্টিংটন রোগ, লুই বডি ডিমেনশিয়া, ফ্রন্টো-টেম্পোরাল ডিমেনশিয়া, সাবকর্টিক্যাল ডিমেনশিয়া।
* স্নায়বিক আচরণগত ব্যাধি: উদ্বেগ এবং বিষণ্ণতা।
* সেরেব্রোভাসকুলার রোগ: উচ্চ রক্তচাপ, ধূমপান, স্থূলতা।
* জিনগত প্রবণতা: আলৎসহাইমার রোগে আক্রান্ত ব্যক্তিদের মধ্যে *এপো ই ৪* অ্যালিলের উপস্থিতি সূর্যাস্ত সংলক্ষণের সাথে সম্পর্কিত।

## চিকিৎসা
চিকিৎসার নির্দেশনা দেওয়ার জন্য খুব কম ক্লিনিকাল ট্রায়াল রয়েছে। বর্তমান চিকিৎসা প্রস্তাবগুলির ব্যবহারের জন্য সীমিত যুক্তি রয়েছে। সূর্যাস্ত সংলক্ষণের চিকিৎসা দিনের কখন উত্তেজিত আচরণ পরিলক্ষিত হয় তার উপর নির্ভর করে পরিবর্তিত হতে পারে।

### অ-ঔষধবিদ্যাগত চিকিৎসা
* সম্ভব হলে রোগীর জন্য একটি নিয়মিত ঘুমের সময়সূচী এবং দৈনন্দিন রুটিন বিভ্রান্তি এবং উত্তেজনা কমাতে পারে।
* ব্যক্তির অবস্থা অনুকূল থাকলে তাদের সময়সূচীতে দৈনন্দিন কার্যকলাপ বৃদ্ধি করে ঘুমের প্রয়োজনকে উৎসাহিত করতে এবং দ্রুত ঘুমাতে সাহায্য করতে পারে।
* অতিরিক্ত ঘুম পাচ্ছে কিনা তা পরীক্ষা করা। একজন ব্যাক্তি দিনের বেলায় ঘুমাতে পারে। কিন্তু অনিচ্ছাকৃতভাবে অতিরিক্ত ঘুম রাতের ঘুমের উপর প্রভাব ফেলবে। শারীরিক কার্যকলাপ বৃদ্ধি আলৎসহাইমার রোগের চিকিৎসা এবং রাতের ঘুমকে উৎসাহিত করার একটি সহজ উপায়।
* ক্যাফেইন একটি দ্রুত কার্যকর মস্তিষ্কের উদ্দীপক। তবে রাতের ঘুমের প্রয়োজন হলে রাতে সীমিত পরিমাণে গ্রহণ করা উচিত।
* ব্যাক্তিটি রাতে যেখানেই ঘুমাতে সবচেয়ে স্বাচ্ছন্দ্য বোধ করেন, সেখানেই তাদের নিজস্ব ঘুমের ব্যবস্থা করা এবং অপরিচিত জায়গা সম্পর্কিত ভীতি দূর করার জন্য ঘরে একটি মৃদু আলো রাখা যেতে পারে।
* আলোক থেরাপি সার্কাডিয়ান ছন্দ নিয়ন্ত্রণে সাহায্য করতে পারে। বয়স্ক প্রাপ্তবয়স্কদের বিছানায় বিশ্রাম এবং প্রাতিষ্ঠানিক সীমাবদ্ধতার কারণে নিয়মিত সূর্যালোক গ্রহণে সমস্যা হতে পারে ঘরের আলোর সংস্পর্শে ডিমেনশিয়ায় আক্রান্ত ব্যক্তিদের মেজাজ এবং স্থানিক অবস্থানের উন্নতি লক্ষ্য করা গিয়েছে। তবে এই প্রমাণ সুনিশ্চিত নয়।
* বিকেলের শেষের দিকে বা সন্ধ্যার প্রথম দিকে শব্দের পরিমাণ কমানো ঘুম আনতে সাহায্য করতে পারে।
* সঙ্গীত থেরাপি, অ্যারোমাথেরাপি, আকুপ্রেশার, মনোসামাজিক সহায়তা, যত্নশীল শিক্ষা, বহু-সংবেদনশীল উদ্দীপনা এবং সিমুলেটেড উপস্থিতি থেরাপি সম্ভাব্য চিকিৎসার উপায়। তবে এটি ব্যবহার করে চিকিৎসার প্রমাণের অভাব রয়েছে।
* আলৎসহাইমার এবং ডিমেনশিয়া আক্রান্ত ব্যক্তিদের সার্কাডিয়ান ছন্দ উন্নত করতে এবং সূর্যাস্ত সংলক্ষণের লক্ষণ হ্রাস করতে প্রতিদিন নিয়মিত সময়ে ব্যায়াম করার পরামর্শ দেওয়া হয়েছে। এটিও দেখা গেছে যে আলৎসহাইমারে আক্রান্ত ব্যক্তিদের সকালে বা বিকেলে হাঁটার ফলে সূর্যাস্ত সংলক্ষণের লক্ষণ হ্রাসে উন্নতি দেখা গেছে।

### ঔষধবিদ্যাগত চিকিৎসা

* মেলাটোনিন ব্যবহারে ঘুমের উদ্রেক বিষয়ে প্রমাণ পাওয়া গিয়েছে। মেলাটোনিন ব্যবহারকারী ব্যক্তির সম্পূর্ণ জাগ্রত অবস্থা থেকে ঘুমন্ত অবস্থায় যেতে কম সময় লাগে। এছাড়াও মেলাটোনিন ব্যবহারে আলৎসহাইমার রোগে আক্রান্ত ব্যক্তিদের মধ্যে উন্নত স্মৃতিশক্তি এবং আরও ইতিবাচক মানসিক অবস্থাও লক্ষ্য করা গেছে।
* এর চিকিৎসার জন্য হিপনোটিক্স, বেনজোডিয়াজেপিনস, অ্যাসিটাইলকোলিনস্টেরেজ ইনহিবিটরস (এসিএইচআই), এন-মিথাইল ডি-অ্যাসপার্টিক অ্যাসিড অ্যান্টাগনিস্ট (এনএমডিএ), সিলেকটিভ সেরোটোনিন রিআপটেক ইনহিবিটরস (এসএসআরআই) এবং সিডেটিভ অ্যান্টিসাইকোটিকসের মতো ওষুধের শ্রেণী ব্যবহার করা হয়েছে। কিন্তু এদের পার্শ্বপ্রতিক্রিয়া বেশি থাকায় কিছুটা কার্যকারিতা সীমিত। বিভিন্ন পার্শ্বপ্রতিক্রিয়ার মধ্যে রয়েছে পড়ে যাবার ঝুঁকি বৃদ্ধি, স্বপ্ন দেখা বা রাতের বেলায় উত্তেজনা।

## গবেষণার দিকনির্দেশনা
সূর্যাস্ত সংলক্ষণের চিকিৎসার বিকল্প খুঁজছেন এমন বিজ্ঞানীদের জন্য কিছু পথ নিচে দেয়া হলঃ

* এনএডিএইচ সাইটোক্রোম সি রিডাক্টেস হল একটি এনজাইম যা নিউরন শক্তির সংশ্লেষণে জড়িত। স্ট্রেস, হাইপোমেটাবলিজম এবং জারণ ক্ষতি বয়স্কদের মধ্যে শারীরবৃত্তীয় রিজার্ভ হ্রাস, নিউরন শক্তি উৎপাদন হ্রাস এবং নিউরনের ক্ষতি বৃদ্ধি করতে পারে।
* থায়োরেডক্সিন রিডাক্টেস হল একটি অ্যান্টিঅক্সিডেন্ট যা কোষের মৃত্যুর কারণ হতে পারে এমন অক্সিডেটিভ ফ্রি র‍্যাডিকেলগুলিকে নিরপেক্ষ করে। মস্তিষ্ক মানবদেহের অক্সিজেন সরবরাহের ২০% গ্রহণ করে বিধায় এটি অক্সিডেটিভ ফ্রি র‍্যাডিকেলের প্রতি সংবেদনশীল। থায়োরেডক্সিন রিডাক্টেসের পরিমাণ ঠিক রাখলে প্লাক গঠন এবং এসসিএন অবক্ষয় হ্রাস পেতে পারে।
* ইঁদুর মডেলে প্রদাহজনক চাপ নিউরোডিজেনারেশন অধ্যয়নের জন্য একটি পথ প্রদান করতে পারে। ধারণা করা হয় যে নিউরোডিজেনারেশনের সাথে ইন্টারলিউকিন-১β এর মতো প্রদাহজনক সাইটোকাইনের সম্পর্ক রয়েছে। সূর্যাস্ত সংলক্ষণে সাইটোকাইনের ভূমিকা রোগবিদ্যা সম্পর্কে আমাদের ধারণা উন্নত করতে পারে।
* রেটিনোহাইপোথ্যালামিক ট্র্যাক্টের মাধ্যমে এসসিএনকে উদ্দীপিত করার জন্য চোখে কেমোজেনেটিক লিগ্যান্ডের ইনজেকশন হল এ ব্যাধির আরেকটি সম্ভাব্য চিকিৎসা।

## বিতর্ক
ডিএসএম-৫ এ সূর্যাস্ত সংলক্ষণ আনুষ্ঠানিকভাবে স্বীকৃত নয়। এমনও ধারণা করা হচ্ছে যে সূর্যাস্ত সংলক্ষণ হল বিকেলের প্রথম দিক থেকে সন্ধ্যার মধ্যে রোগীর উত্তেজনা সম্পর্কে তত্ত্বাবধায়কদের একটি ধারণামাত্র। কিছু গবেষণায় দেখা গেছে যে সূর্যাস্ত সংলক্ষণ সূর্যাস্ত ব্যতীত অন্য সময়েও ঘটতে পারে। এটি ইঙ্গিত করতে পারে যে সূর্যাস্ত সংলক্ষণের সাথে সম্পর্কিত লক্ষণগুলি সূর্যাস্তের সময় বিশেষভাবে না ঘটলেও সময়ের উপর নির্ভরশীল।

## তথ্যসূত্র

বিষয়শ্রেণী:ঘুমের ব্যাধি
বিষয়শ্রেণী:আলঝেইমার রোগ